Dís wat tropiese storm Eloise vir SA beteken | Maroela Media
(Grafika: SA Weerdiens)
Die Suid-Afrikaanse weerdiens sê tropiese storm Eloise is in hierdie stadium geleë oor die noordelike gedeelte van Mosambiek. Dit gaan na verwagting in 'n westelike rigting beweeg en die Mosambiekse kanaal teen Donderdag bereik.
Wanneer die storm dié warm water bereik, gaan die intensiteit daarvan toeneem en teen Saterdag sogenaamde intense tropiese sikloonsterkte bereik net voor dit die vasteland in die omgewing van Vilanculos in Mosambiek tref.
Die weerdiens waarsku sodra Eloise die vasteland tref, gaan dit swaar reën en verwoestende wind veroorsaak wat al langs die Mosambiekse kus en die aangrensende binneland gaan voorkom.
Eloise gaan daarna verder suidweswaarts in die rigting van die grens tussen Suid-Afrika en Mosambiek beweeg.
Die storm sal oor die land begin verswak, maar swaar reën kan steeds teen Sondag oor die suide van Mosambiek, die oostelike Laeveld, die Limpopo- en Mpumalanga-platorand, asook die noorde van KwaZulu-Natal verwag word. Dit sal na verwagting tot Maandag duur.
Die stelsel gaan na verwagting Maandag en Dinsdag ook reën in Gauteng en Noordwes meebring, hoewel dit in hierdie stadium nie beskou word as sodanig dat dit grootskaalse skade sal aanrig nie.
Die weerdiens waarsku egter dit is baie moeilik om 'n tropiese weerverskynsel se roete te voorspel.
"Tropiese weerstelsels is berug daarvoor dat hulle gereeld onverwags en onvoorspelbaar beweeg. Die weerdiens gaan die stelsel fyn dophou en mense op hoogte hou."
Tap solank die swembad uit..
Behalwe vir die grootskaalse skade, is die een goeie ding van so 'n groot klomp reën al die riviere gaan laat skoon spoel aan die ooste kant van die land. Natuurlik ook die Vaal en Oranje as die effek so ver land in gaan plaasvind. Laat my terugdink aan Demoina van die tagtiger jare.